b'\n_START_ARTICLE_\nNaturizem\n_START_SECTION_\nZgodovina naturizma\n_START_PARAGRAPH_\nModerno naturisti\xc4\x8dno gibanje ima \xc5\xa1tevilne korenine, njegov izvor pa sega v konec 19. stoletja kot odgovor na nezdrav odnos do golote v viktorijanski dobi. Za\xc4\x8detek so predstavljale publikacije o koristnih u\xc4\x8dinkih golega son\xc4\x8denja in kopanja, hkrati pa so nekateri angle\xc5\xa1ki in nem\xc5\xa1ki u\xc4\x8ditelji pri\xc4\x8deli uveljavljati organizirano golo kopanje in telovadbo, med bolj znane spada na primer Alfred Koch. Naturizem (takrat \xc5\xa1e nudizem) je v tem obdobju temeljil predvsem na telesni vzgoji in zdravem na\xc4\x8dinu \xc5\xbeivljenja._NEWLINE_Med obema svetovnima vojnama se je raz\xc5\xa1iril tudi v Francijo (kjer se je poleg izraza nudizem uveljavil tudi izraz\xc2\xa0\xc2\xbbnaturisme\xc2\xab), v skandinavske de\xc5\xbeele in ZDA, v Nem\xc4\x8diji pa se je v tem \xc4\x8dasu uveljavil tudi izraz\xc2\xa0\xc2\xbbFreik\xc3\xb6rperkultur\xc2\xab\xc2\xa0(FKK). Hkrati s tem je nudizem za\xc4\x8del raz\xc5\xa1irjati svoje dejavnosti tudi na skrb za naravo in zdravo prehrano (sem spada prepoved u\xc5\xbeivanja po\xc5\xbeivil) in se tako dokon\xc4\x8dno spremenil v naturizem._NEWLINE_V \xc4\x8dasu nacizma je bil naturizem prepovedan (knjige Alfreda Kocha so na primer javno se\xc5\xbegali kot\xc2\xa0\xc2\xbbnenem\xc5\xa1ke\xc2\xab) in se je v Nem\xc4\x8diji ponovno razmahnil \xc5\xa1ele po drugi svetovni vojni, \xc5\xa1e posebej velik razcvet pa je do\xc5\xbeivel v nekdanji Nem\xc5\xa1ki demokrati\xc4\x8dni republiki._NEWLINE_Po drugi svetovni vojni je leta 1953 v francoskem mestecu Montalivet nastala mednarodna naturisti\xc4\x8dna organizacija (INF), ki zdru\xc5\xbeuje \xc5\xa1tevilne naturisti\xc4\x8dne zveze.\n_START_SECTION_\nNaturizem v Sloveniji\n_START_PARAGRAPH_\nZa za\xc4\x8detnika naturizma v Sloveniji se \xc5\xa1teje zdravnik Arnold Rikli, ki je leta 1855 na Bledu za\xc4\x8del zdraviti z vodnimi in zra\xc4\x8dnimi kopelmi, bistvo njegovega zdravljenja pa je bilo kopanje v hladni vodi, golo son\xc4\x8denje in sprehajanje._NEWLINE_Prvo knjigo na temo naturizma pri nas je 1924 izdal Ivo Zor ("Solnj\xc4\x8denje\xc2\xab), njegov nadaljnji razvoj pa je bil povezan z razvojem na nem\xc5\xa1kem govornem obmo\xc4\x8dju in z naturizmom na Jadranu, kjer je prvi naturisti\xc4\x8dni tabor leta 1934 na Rabu odprl Richard Ehrmann. V petdesetih letih so na Jadran pri\xc4\x8deli hoditi \xc5\xa1tevilni naturisti iz Nem\xc4\x8dije in Avstrije, skladno s tem pa se je ve\xc4\x8dalo \xc5\xa1tevilo naturisti\xc4\x8dnih pla\xc5\xbe._NEWLINE_Zaradi svetovnega naturisti\xc4\x8dnem kongresa v Koversadi leta 1972 je nastalo Dru\xc5\xa1tvo prijateljev Koversade. V dru\xc5\xa1tvu so bili v veliki ve\xc4\x8dini Slovenci, sede\xc5\xbe je bil v Ljubljani, zato \xc5\xa1tejemo to leto kot za\xc4\x8detek organiziranega naturizma v Sloveniji. V naslednjih letih so postopno nastala dru\xc5\xa1tva, leta 1977 pa je bila ustanovljena Zveza dru\xc5\xa1tev naturistov Slovenije, ki je od leta 1988 \xc4\x8dlanica mednarodne naturisti\xc4\x8dne zveze.'